GJYKATA EVROPIANE E TË DREJTAVE TË NJERIUT
SEKSIONI I TRETË

VENDIM
Kërkesa nr. 32645/16
Hajro ÇINI dhe të tjerët 
kundër Shqipërisë

Gjykata Evropiane e të Drejtave të Njeriut (Seksioni i Tretë), e mbledhur më 23 shtator 2025, si Komitet i përbërë nga:
 Úna Ní Raifeartaigh, President,
 Darian Pavli,
 Mateja Đurović, gjyqtarë,
dhe Olga Chernishova, zëvendëskancelar i Seksionit.
Duke pasur parasysh:
kërkesën (nr. 32645/16) kundër Republikës së Shqipërisë të depozituar në Gjykatë sipas nenit 34 të Konventës për Mbrojtjen e të Drejtave dhe Lirive Themelore të Njeriut (“Konventa”) më 6 korrik 2016 nga kërkuesit e listuar në tabelën bashkëlidhur (“kërkuesit”) të përfaqësuar nga z. A. Muka, avokat i licencuar në Tiranë;
vendimin për të njoftuar për kërkesën qeverinë e Shqipërisë (“Qeveria”) të përfaqësuar nga Agjenti z. O. Moçka, Avokat i Përgjithshëm i Shtetit;
parashtrimet e palëve;
faktin që qeveria britanike, gjermane, greke dhe italiane nuk kërkuan të ushtronin të drejtën e tyre për të ndërhyrë (neni 36 paragrafi 1 i Konventës dhe rregulli 44, paragrafi 1, i Rregullores së Gjykatës);
Pas diskutimit, vendosi si më poshtë:
 OBJEKTI I ÇËSHTJES
1. Kërkesa ka të bëjë me mosekzekutimin nga autoritetet të dy vendimeve administrative, të cilat njohin të drejtat e trashëguara të kërkuesve mbi dy parcela toke dhe të drejtat e tyre për kthimin e parcelave.
A. Informacion i paraqitur nga kërkuesit
2. Më 25 dhe 27 qershor 2008, Agjencia rajonale e Vlorës për Kthimin dhe Kompensimin e Pronave (“Agjencia”), njohu të drejtat e trashëguara të kërkuesve mbi dy parcela toke në Sarandë dhe urdhëroi kthimin e tyre. Më 9 dhe 29 mars 2012, Gjykata e Rrethit Sarandë nxori urdhrat përkatëse të ekzekutimit. Më 16 prill 2012, kërkuesit e paraqitën çështjen te një përmbarues që të bëhej regjistrimi i titujve të pronësisë. Më 18 prill 2012, zyra përmbarimore filloi procedurën e ekzekutimit dhe i kërkoi zyrës vendore të regjistrimit të pasurive të paluajtshme (“ZRPP”) që të bënte regjistrimin e titujve të pronësisë së kërkuesve. 
3. ZRPP-ja refuzoi në mënyrë të përsëritur regjistrimin e titujve të pronësisë, duke iu referuar vështirësive për caktimin e kufijve të parcelave, me pretendimin që vendimet e Agjencisë së Pronave nuk ishin mjaftueshëm të qarta në këtë drejtim. 
4. Më 26 shkurt 2016, një task-forcë e Kryeministrit nxori një urdhër pezullimi në lidhje me parcelat në fjalë.
5. Më 27 shtator 2016 ZRPP-ja informoi kërkuesit që ishte akoma në pritje të udhëzimeve nga zyra qendrore për regjistrimin e titujve në fjalë.
6. Bazuar në paragrafin 1 të nenit 6 të Konventës dhe nenin 1 të protokollit nr. 1 të Konventës, kërkuesit u ankuan për shkelje të së drejtës së tyre për pronë, si pasojë e moszbatimit të vendimeve të Agjencisë në vitin 2008. Më tej ata u ankuan për kohëzgjatjen e procedurës së ekzekutimit. Sipas nenit 13 të Konventës, ata pretenduan që nuk kishin zgjidhje efektive për të trajtuar mosekzekutimin e titujve të tyre. 
B. Informacion i paraqitur nga Qeveria
7. Ndërkohë, sipas informacionit të dhënë nga Qeveria në parashtrimet e saj të 19 marsit 2025, më 5 shtator dhe 20 nëntor 2008 përkatësisht, vendimet e Agjencisë të 25 dhe 27 qershorit 2008 u shfuqizuan dhe u kthyen për rishqyrtim nga e para nga zyra qendrore e Agjencisë në Tiranë. Kërkuesit nuk i kundërshtuan këto shfuqizime.
8. Më 2 korrik 2013, Agjencia vendosi të rrëzojë kërkesën e kërkuesve për njohjen dhe kthimin e pronave të paraardhësve të tyre. Një nga kërkuesit, Suzana Isufaj, filloi proces gjyqësor kundër atij vendimi. Më 3 qershor 2015, Gjykata e Rrethit Sarandë e pranoi atë padi pjesërisht.
Më 5 nëntor 2015, ai vendim u la në fuqi nga Gjykata e Apelit Gjirokastër. Më 6 nëntor 2024, Gjykata e Lartë vendosi të kthejë çështjen në Gjykatën e Apelit për një shqyrtim më të detajuar të titujve të pronës së paraardhësve të kërkuesve mbi parcelat, vendndodhjen e tyre të saktë dhe gjendjen aktuale të parcelave në fjalë. Duket se këto procese janë duke u zhvilluar akoma.
 VLERËSIMI I GJYKATËS
9. Qeveria i kërkoi Gjykatës që të shpallë kërkesën të papranueshme për abuzimin me të drejtën për kërkesë. Ajo theksoi që kërkuesit nuk e kishin informuar Gjykatën që vendimet e Agjencisë ishin shfuqizuar që në vitin 2008 dhe që të drejtat e tyre të trashëguara të pronës ishin akoma në shqyrtim nga gjykatat e brendshme.
10. Kërkuesit kundërshtuan këto fakte pa mbështetur pretendimet e tyre ose pa dhënë prova në mbështetje të këtyre deklarimeve.
11. Gjykata përsërit që koncepti i “abuzimit”, sipas kuptimit të paragrafit 3, të nenit 35, të Konventës, duhet të kuptohet si i tillë që ka të bëjë me çdo shkelje nga një kërkues që është qartazi në kundërshtim me qëllimin e së drejtës së kërkesës individuale, siç parashikohet në Konventë dhe që pengon funksionimin e duhur të Gjykatës, ose zhvillimin e duhur të proceseve përpara saj (shihni Friedrich dhe të tjerë kundër Polonisë, nr. 25344/20 dhe 17 të tjerë, § 122, 20 qershor 2024). Një kërkesë ka të ngjarë të rrëzohet për këtë arsye, nëse është provuar që: a) dihet se bazohet në fakte të pavërteta dhe deklarata të rreme; ose që b) informacioni dhe dokumente të rëndësishme nuk janë ndarë me dashje, qoftë kur ato kanë qenë të ditura që në fillim apo kur zhvillime të reja të rëndësishme kanë ndodhur gjatë procesit (shihni Marjanović kundër Bosnjë Hercegovinës (ven.), nr. 53155/12, § 18, 8 korrik 2014 dhe çështjet e cituara në të, dhe Martins Alves kundër Portugalisë (ven.), nr. 56297/11, § 8, 21 janar 2014). Informacion i paplotë dhe për rrjedhojë keqorientues mund të përbëjë abuzim me të drejtën për kërkesë, sidomos nëse informacioni ka të bëjë me thelbin e çështjes dhe nuk është dhënë shpjegim i mjaftueshëm për mosndarjen e këtij informacioni. Megjithatë, edhe në këto raste, qëllimi i kërkuesit për të keqorientuar Gjykatën duhet të provohet gjithmonë me siguri të mjaftueshme (shihni Gross kundër Zvicrës [DHM], nr. 67810/10, § 28, GJEDNJ 2014).
12. Për t’u kthyer te kjo çështje, Gjykata thekson që më 5 shtator dhe 20 nëntor 2008, zyra qendrore e Agjencisë shfuqizoi vendimet për të drejtat e trashëguara të kërkuesve dhe kthimin e tokës (shihni paragrafin 7 më lart). Kërkuesit nuk e informuan Gjykatën për këtë shfuqizim përpara se Qeveria të njoftohej për kërkesën dhe nuk u dha shpjegim për këtë mosveprim, edhe pse kishte të bënte me informacion, i cili kishte qenë në dispozicion përpara depozitimit të kërkesës në Gjykatë. 
13. I vetmi argument i kërkuesve përpara Gjykatës mbi këtë çështje ishte që Qeveria kishte paraqitur deklarime të pavërteta, me qëllim shmangien e ekzekutimit të titullit të kërkuesve.
14. Megjithatë, Gjykata vëren që Qeveria paraqiti prova që vendimet administrative të 25 dhe 27 qershorit 2008 nuk janë më të vlefshme. Ky informacion, që ka lidhje drejtpërdrejt me çështjen e kërkuesve përpara Gjykatës, ishte fshehur prej tyre. Suzana Isufaj, një nga kërkueset përpara Gjykatës, kundërshtoi vendimin e Agjencisë të vitit 2013 për të rrëzuar pretendimin e tyre në gjykatë (shihni paragrafin 8 më lart). Prandaj, kërkuesit nuk mund të pretendojnë që ata nuk ishin në dijeni të shfuqizimit të vendimeve të Agjencisë në vitin 2008. Edhe nëse supozojmë që proceset e brendshme kundër vendimit të Agjencisë të vitit 2013 do të rezultonin në favor të kërkuesve, kjo nuk do të ndikonte në çështjen në fjalë, sepse do të kishte të bënte me një vendim tjetër dhe procedura të tjera ekzekutimi nga ato të ankimuara në këtë çështje. Kërkuesit do të duhej të kërkonin nxjerrjen e një urdhri tjetër ekzekutimi dhe të fillonin procedura të reja ekzekutimi.
[bookmark: _GoBack]15. Heshtja e plotë e kërkuesve për shfuqizimin e vendimeve të Agjencisë, ndërkohë që pretendojnë se ato vendime nuk ishin ekzekutuar, sipas Gjykatës nuk mund të interpretohet ndryshe, veçse si mosndarje informacioni në lidhje me vetë thelbin e kërkesës. Duke pasur parasysh rëndësinë e këtij informacioni për vendimmarrjen e çështjes, Gjykata gjen elemente të mjaftueshme për të përcaktuar që kërkuesit me dashje e penguan Gjykatën që të mos kishte njohuri të plotë të fakteve të çështjes dhe që kjo sjellje ishte në kundërshtim me qëllimin e së drejtës për kërkesë individuale, siç e parashikon neni 34 i Konventës (shihni Gross, cituar më sipër, §§ 35–36, dhe Gevorgyan dhe të tjerë kundër Armenisë (ven.), nr. 66535/10, §§ 31–39, 14 janar 2020). Prandaj Gjykata gjen që kjo kërkesë përbën abuzim të së drejtës për kërkesë individuale dhe duhet të refuzohet në përputhje me paragrafin 3 (a) dhe 4 të nenit 35 të Konventës. 
Për këto arsye, Gjykata, unanimisht:
Shpall kërkesën të papranueshme.
Bërë në gjuhën angleze dhe njoftuar me shkrim më 16 tetor 2025.
 
 Olga Chernishova 
 ZËVENDËSKANCELAR NË DETYRË 

Úna Ní Raifeartaigh
PRESIDENT

LISTA E KËRKUESVE

Kërkesa nr. 32645/16

	Nr.
	Emri i kërkuesit
	Viti i lindjes/regjistrimit
	Shtetësia
	Vendi i qëndrimit

	1.
	Hajro ÇINI
	1957
	shqiptar, kanadez
	Richmond Hill

	2.
	Liri BEGEJA
	1944
	shqiptare
	Durrës

	3.
	Zhaneta BEQIRI
	1955
	shqiptare
	Tiranë

	4.
	Zahide BRAHAM
	1966
	shqiptare, australiane
	Victoria

	5.
	Meshan ÇINI
	1928
	shqiptar, kanadez
	Ontario

	6.
	Ilir DEMIRI
	1961
	shqiptar, amerikan
	Glendale

	7.
	Merita ETEMI
	1972
	shqiptare
	Tiranë

	8.
	Feizi FERAIZI
	1938
	shqiptar
	Tiranë

	9.
	Gjinovefa FERAIZI
	1968
	shqiptare, greke
	Tiranë

	10.
	Mimoza GJIKA
	1960
	shqiptare, amerikane
	Garfield

	11.
	Agron GOLJA
	1943
	shqiptar, kanadez
	Ontario

	12.
	Viron HOXHA
	1956
	shqiptar, amerikan
	Garfield

	13.
	Suzana ISUFAJ (ÇINI)
	1962
	shqiptare
	Durrës

	14.
	Liliana KALAJA
	1959
	shqiptare, italiane
	Trieste

	15.
	Enkelejda PICI
	1964
	shqiptare, amerikane
	Ridgewood

	16.
	Fatmir SHEHU
	1975
	shqiptar, gjerman
	Gladbeck

	17.
	Fitnet SHEHU
	1956
	shqiptar
	Durrës

	18.
	Mercede SHEHU
	1960
	shqiptare, italiane
	Torino

	19.
	Muharrem SHEHU
	1938
	shqiptar
	Durrës

	20.
	Nexhip SHEHU
	1951
	shqiptar
	Durrës

	21.
	Shpëtim SHEHU
	1944
	shqiptar
	Durrës

	22.
	Gëzim TIVARI
	1968
	shqiptar
	Durrës

	23.
	Taulant TIVARI
	1970
	shqiptar, britanik
	Durrës

	24.
	Edmond XHIKU
	1956
	shqiptar
	Athinë




